Tutt-tiir (Sterna sandvicensis). Asus Eestisse, sealhulgas Saaremaale pesitsema 1960. aastatel. Esimene õnnestunud pesitsusjuht Saaremaal tehti kindlaks 1968. aastal Vesitüki laiul (Edela-Saaremaa). 1970. aastate alguses moodustusid esimesed enam-vähem püsivad kolooniad Tarimaa, Linnusita, Ooslamaa jt. laidudele. Praegu pesitsebki üksikute tihedate kolooniatena (kokku mitusada haudepaari, s.o. enamik Eesti asurkonnast) peamiselt Lääne-Saaremaa ja Kuressaare-Abruka ümbruse laidudel (Separahu, Ooslamaa jt.). Aastail 1994-1995 loendati Väikesel Väinal (Neolaiul) 200 paari.